পুজোতে রেকর্ড গড়ল ব্লু লাইন, কত ভিড় হল মেট্রোয়

কলকাতা: পুজোরদিন গুলোতে একের পর এক রেকর্ড গড়ছে কলকাতা মেট্রো। উৎসবের মরশুমে অতীতের রেকর্ড ভাঙল মেট্রো (Kolkata Metro)। মেট্রোর নতুন একাধিক সম্প্রসারণের পর ভিড় যে কয়েকগুণ বাড়বে তা আগে থাকতেই আন্দাজ করা যাচ্ছিল। আর হলও তাই। উৎসবের মরশুমে এই পাতাল রেলই হয়ে উঠেছিল লক্ষ লক্ষ যাত্রীর লাইফলাইন। কারণ, মেট্রো রুটেই শহরের উত্তর থেকে দক্ষিণ একাধিক বড় পুজোর প্রতিমা দর্শন খুব সহজেই করা যায়। ফলে দূরদুরান্ত থেকে আগত দর্শনার্থীরা ভরসা রাখেছিলেন কলকাতা মেট্রোরেলের উপরে। অনেক স্টেশনে দরজা বন্ধ করতেই হিমশিম খেতে হয়েছে মেট্রো রেলকে। ছিল বিশেষ নিরাপত্তার ব্যবস্থাও। পুজোর কোন দিন ঠিক কত ভিড় হল, এবার সামনে এল সেই পরিসংখ্যান।

তথ্য বলছে, তৃতীয়ার দিনই কলকাতা মেট্রোয় চড়েছেন প্রায় ৯.৩৩ লক্ষ যাত্রী। যা গত বছরের তুলনায় প্রায় দ্বিগুণ। ২০২৪ সালের একই দিনে যেখানে যাত্রী সংখ্যা ছিল ৫.৪০ লক্ষ, সেখানে এ বছর তা লাফিয়ে উঠেছে। এর মধ্যে নীল লাইনে (Kolkata Metro Blue Line) ভ্রমণ করেছেন প্রায় ৬.৭৭ লক্ষ মানুষ এবং সবুজ লাইনে ছিলেন ২.৩২ লক্ষ যাত্রী। এবার পঞ্চমীতেই ব্লু লাইনে ছিল সবথেকে বেশি ভিড়। ওই দিন শহিদ ক্ষুদিরাম থেকে দক্ষিণেশ্বরের লাইনে উঠেছে ৭.৪৩ লক্ষ যাত্রী, গ্রিন লাইনের যাত্রী সংখ্যা ছিল ২.২১ লক্ষ, অরেঞ্জ আর পার্পল লাইন মিলিয়ে ০.১৮ লক্ষ। অর্থাৎ গত ২৭ সেপ্টেম্বর কলকাতা মেট্রো তার পুরনো সব রেকর্ড ভেঙেছে। যা এক নতুন মাইলফলক স্থাপন করেছে।

আরও পড়ুন:ভারী বৃষ্টির সতর্কতা ১২ জেলায়, উত্তরবঙ্গে কতদিন চলবে বর্ষণ? জানুন

ষষ্ঠী ছিল রবিবার। স্বাভাবিকভাবেই নিত্যযাত্রীদের ভিড় ছিল না। ওই দিন ব্লু লাইনে ৬.৪৬ লক্ষ, গ্রিন লাইনে ১.৬৭ লক্ষ ও বাকি দুই লাইনে ০.২ লক্ষ যাত্রী যাতায়াত করেছেন। সপ্তমীতে ব্লু লাইনের যাত্রী সংখ্যা ছিল ৭.০২ লক্ষ, গ্রিন লাইনে ছিল ১.৭৭ লক্ষ যাত্রী। অষ্টমীতে মেট্রোর ভিড় ছিল কিছুটা কম- ব্লু লাইনে ৬.৩৭ লক্ষ ও গ্রিন লাইনে ১.৬৫ লক্ষ। নবমীতে দুটি লাইনে যথাক্রমে ৬.২৬ লক্ষ ও গ্রিন লাইনে ১.৬৯ লক্ষ যাত্রী উঠেছে।

ডিজিটাল টিকিটে যাত্রার গতি কর্তৃপক্ষ মনে করছে, এই ভিড় সামলাতে স্মার্ট কার্ড ও মোবাইল কিউআর টিকিটের ডিজিটাল বুকিং বড় ভূমিকা নিয়েছে। যাত্রীদের আর দীর্ঘ লাইনে দাঁড়িয়ে টিকিট কাটতে হচ্ছে না। তাছাড়া ৫% বোনাস বা রিবেটের সুবিধা থাকায় স্মার্ট কার্ডের বিক্রি বেড়েছে বহুগুণে। স্টেশনগুলিতে এখন দেখা যাচ্ছে স্মার্ট কার্ড কেনার জন্য ভিড়।

অন্য খবর দেখুন